Camp Nou

Lo Camp Nou (en occitan Camp Nòu) es l'estadi ont jòga lo FC Barcelona, situat dins lo quartièr de les Corts a Barcelona. Ten la qualificacion maximala (5 estèlas) que la FIFA pot atribuir a un estadi per aculhir de partidas de fotbòl. Lo Camp Nòu es l'estadi amb la pus granda capacitat en Euròpa, amb 99.354 espectators. Foguèt inaugurat lo 24 de setembre de 1957 amb lo nom oficial d'Estadi del FC Barcelona, mas popularament s'adoptèt lo nom de Camp Nou per amor que remplaçava l'ancian Camp de les Corts. Durant la sason 2000-2001 lo nom foguèt oficializat après una consulta populara per corrièr. Dels 29.102 sòcis que i participèron, 19.861 (68.25%) votèron a favor del cambiament. L'auçada de l'estadi es de quaranta-uèit mètres e ocupa una superfícia totala de cinquanta-cinc mila mètres carrats.